PDI ยันดำเนินธุรกิจเดิม หลัง CGH จะเข้าซื้อหุ้นกว่า 15%
PDI เผยบริษัทยังดำเนินธุรกิจเดิม หลังบอร์ด CGH อนุมัติให้เข้าซื้อหุ้น PDI กว่า 15% ราคาเฉลี่ยหุ้นละ 16.833 บ. 
8 เม.ย. 2558

บริษัท ผาแดงอินดัสทรี จำกัด (มหาชน) หรือ PDI ระบุว่า บริษัทยังคงดำเนินกลยุทธ์เดิมคือ มุ่งขยายจากธุรกิจโลหะสังกะสีสู่ธุรกิจด้านผลิตภัณฑ์โลหะด้านพลังงาน และบริหารจัดการกากของเสียเชิงนิเวศ โดยบริษัทมีความยินดีอย่างยิ่งที่มีผู้ถือหุ้นสัญชาติไทยเป็นผู้ถือหุ้นใหญ่กลุ่มใหม่ ซึ่งมีเจตนารมณ์ที่จะสนับสนุนการดำเนินธุรกิจที่สร้างการเติบโตอย่างยั่งยืน
อนึ่ง ที่ประชุมคณะกรรมการบริษัท คันทรี่กรุ๊ป โฮลดิ้งส์ จำกัด (มหาชน) หรือ CGH เมื่อวันที่ 7 เม.ย. 2558 ได้มีมติอนุมัติให้บริษัท และบริษัทย่อยเข้าซื้อหุ้นสามัญของ PDI จำนวน 33,922,600 หุ้น มูลค่าที่ตราไว้หุ้นละ 10 บาท คิดเป็น 15.01% ของทุนจดทะเบียนชำระแล้วของบริษัทในราคาเฉลี่ยหุ้นละ 16.833 บาท รวมเป็นเงินทั้งสิ้น 571.02 ล้านบาทจากบริษัท Bali Ventures Limited